མཇུག་ཏུ་གྲོས་ཚོགས་ནང་ཆ་ཤས་ལེན་སྐབས་ཚོར་བ་དྲག་པོ་ཙམ་མ་ཡིན་པར་དོན་དངོས་ཀྱི་དགོངས་འཆར་ཞུ་དགོས་སྐོར་འབོད་སྐུལ་གནང་དོན།དེ་རིང་ཉིན་དང་པོའི་གྲོས་ཚོགས་ཀྱི་ལས་རིམ་དུ་གལ་ཆེ་ཤོས་གཅིག་དེ་གདུང་སེམས་མཉམ་སྐྱེད་ཀྱི་མྱ་ངན་གུས་འདུད་དང་འབྲེལ་བའི་གྲོས་གཞི་གྲོས་འཆར་འདིའི་ནང་དུ།བོད་ཕྱི་ནང་གི་གནད་དོན་དང་ཆབ་སྲིད་ཀྱི་གནད་དོན་སྐོར་མང་པོ་ཞིག་སྔོན་གླེང་ནང་དུ་བརྗོད་ཡོད་པ་དང་གྲོས་གཞི་གྲོས་འཆར་ནང་གསལ་ཡོད་པ་རེད།དེ་ཚོའི་ཐོག་ལ་བཀུར་འོས་སྤྱི་འཐུས་རྣམ་པས་འགན་འཁུར་ཆེར་བཞེས་ཐོག་ཆ་ཤས་ལེན་དགོས་པ་མ་ཟད།ཆ་ཤས་བཞེས་མཁན་ཚོར་རེ་བ་ཞུ་རྒྱུར།ཆ་ཤས་བཞེས་སྐབས་དེ་སྔོན་གྱི་གྲོས་ཚོགས་སུ་གདུང་སེམས་མཉམ་སྐྱེད་ཀྱི་མྱ་ངན་གུས་འདུད་སྐབས་སུ་གྲོས་ཆོད་ཀྱི་ངོ་གདོང་དང་མ་མཐུན་པར།སྒེར་སོ་སོའི་ཚོར་བ་གསུང་པའི་སྡིངས་ཆ་འདྲ་བོ་ཆགས་བསྡད་པ་རེད།དེར་བརྟེན།དེ་འདྲ་མ་ཡོང་བར་དངོས་ཡོད་གནས་སྟངས་གྲོས་ཆོད་ཀྱི་ངོ་གདོང་དང་མཐུན་པའི་ཐོག་དགོངས་པ་ཆེར་བཞེས་ཀྱིས་ཆ་ཤས་བཞེས་རོགས་གནང་ཞུ་རྒྱུ་ཡིན།ཞེས་དང་།བསམ་ཚུལ་མ་མཐུན་པའི་རིགས་དེ་འདྲ་ཡོང་གི་རེད།དེ་གནད་འགག་ཅིག་ཆགས་ཀྱི་ཡོད་པ་མ་རེད།དེ་འདྲ་ཡོང་ཆོག་པ་རེད།འོན་ཀྱང་།དེ་འདྲ་ཡོང་བའི་སྐབས་སུ་འདོད་ཆགས་ཞེ་སྡང་ངམ་ཚོར་བ་དྲག་པོས་དབང་འཛིན་བྱས་ཏེ།གཞན་ལ་རྣམ་འགྱུར་གནག་པོ་དང་ཚིག་རྩུབ།དེ་བཞིན།ཚིག་ཐ་ཤལ་རིགས་བེད་སྤྱོད་མ་གནང་བའི་ཐབས་ཤེས་གནང་རྒྱུ་གལ་ཆེན་པོ་རེད།ཆ་ཤས་བཞེས་པའི་སྐབས་སུ་ཁུངས་ལུང་ལྡན་པའི་ངང་ནས་གནང་ན་གྲོས་ཚོགས་ལ་གཟིགས་མཁན་རྣམ་པ་ཚོ་ཡིན་ཡང་།གནད་དོན་ཐོག་ལ་བགྲོ་གླེང་ཡག་པོ་འགྲོ་བཞིན་འདུག་བསམ་པའི་ཚོར་སྣང་ཡོང་གི་རེད།གྲོས་ཚོགས་ལ་དོ་སྣང་གནང་མཁན་བཙན་བྱོལ་ནང་དུ་ཨ་ཅང་ཅང་།བོད་ནང་ནས་ཀྱང་དོ་སྣང་ཤུགས་ཆེན་པོ་གནང་མཁན་ཡོད་ས་རེད།དེར་བརྟེན།ང་ཚོ་ནི་བོད་མི་ས་ཡ་དྲུག་གི་ངོ་ཚབ་མཚོན་པའི་སྒྲིག་འཛུགས་ཤིག་ཆགས་བསྡད་ཡོད་སྟབས།གཟབ་གཟབ་གནང་བའི་ཐོག་ནས་འགན་འཁུར་ཚུལ་དང་ལྡན་པ་གནང་རོགས་ཞུ་རྒྱུ་ཡིན།ཞེས་གསུངས་སོང་།